Kayëta iỹanar ir Ɓëtesalonik in
Lilaya in
Akayëta aŋo, Pol ỹëgwën baɓi Okëreceŋ od gër Amara and Tesalonik ok. Amara aŋo, Pol ỹana bax. Eɓi tëƴalixën ekemëna ed gër ekwëta xali gër ecës el ỹëgwënaxën baɓi. Enimin, ɓela ɓëjo awëlandëra wëlandëra baɓi end okëreceŋ od bax ŝësënd xarak Yesu Kërisët axo ɓakaw ex na pere ok. Ata Pol sëƴali këɓi mëne yatir ko ɓakaw Yesu Kërisët, ɓëŝësëk ɓër w̃ak endexëm ɓën axanira këni xanira gër ecës eno kaca Axwën an, andamat gë ɓërëw̃ak ɓër kë ɓayi ɓëɓëngw ɓën. Er ex gër akayëta in:
End ekwëta ed Ɓëtesalonik do gë andiyen and Pol eŋ: 1.4–3.13.
End oŝën or Yesu Kërisët eŋ: 4.1–5.22.
Ofelar ol: 5.23-28.
1
Ecëmar el
1 Wëno Pol, gë Silas, do gë Timote këŋun ỹëgwënëlind. Aŝëma këmun ŝëmand wën ɓër gër Amara and Yesu Kërisët and Ɓëtesalonik ɓën. Wën ɓër xwën kënun Faba Kaxanu do gë Axwën Kërisët ɓën, cotiyin oyekax ol do gë oɓetak ol.
Ekwëta ed okëreceŋ od gër Tesalonik el
2 Endewën cëŋ, ɓiyi din këmo ŝëkwand Kaxanu do këmun xaranënd laŋ wën ɗek gër cale indeɓi. 3 Enimin, and këmo ŝalend Faba Kaxanu aŋ axwita këmun xwitand në end ɗek ɓeɓër kën rind ga xwëta këno Axwën Yesu Kërisët, në end ga h̃an këno do xemëna kën gër eyar ed akey andexëm. 4 Ɓëmaỹe, anang nang këmi mëne Kaxanu ah̃an h̃an këŋun do mëŋ sana këŋun. 5 Atëfëtan and ɗal and w̃ëlanëli këmun aŋ, aw̃a w̃a kën ga rëca këŋun Angoc Amënëk aŋ gë panga indexëm iŋ, ax gi ex na gë eyeƴan el fo. Do wën awat wat kënëɓo ɓiyi ang bami liyand gër ndewën ak xali nang kën mëne oyekax orewën ex. 6 Do wën dëŋ asëfëteli sëfëteli kënëɓo ɓiyi do gë Axwën an ga w̃a kën eyeƴan ed Kaxanu el, gë onënga or këŋun yëlënd Angoc Amënëk ol ado ga ban sorond amëd aŋo. 7 Mondako hixën kën ɓër motëfëteli gër ogës od ɗek ɓërëw̃ak end Yesu gër ebar ed Masedëwan do gër ed Akayi. 8 Gayikwa eyeƴan ed Axwën el na gër ndewën wëlik pere ɗek ebar ed Masedëwan el, ado ax gi ex na gër Masedëwan fo, ɓarikan xali gër ed Akayi wëlik. Ekwëta ed xwëta këno Kaxanu el, gër ed ex yo nangëra këni, xali ɓiyi ỹoweỹ ami ɓaŝ na. 9 Ɓela ɓën ɗek kë reƴand mëne ang ỹapëk eno ɗëkayand aliyer ak lëkaya banëɓo ɓiyi. Areƴa këni reƴand ɓëte mëne aseɓ seɓ kën olaŝ oŋ eno calexënënd Kaxanu do eno diyeninaxën ang okaɗëp fo, Kaxanu mëŋ ar kë yëlënd aniyan do hi ko ɗal an. 10 Wën aŝëni këno ŝënind Yesu, Asëñiw̃ arexëm ar xanin këŋo gër ecës an. Mëŋ kë xaniw gër orën eɓo dacët gër kiti ind kë ƴowënd.